KIRJALLINEN KYSYMYS E-2402/99 esittäjä(t): Bart Staes (Verts/ALE) neuvostolle. Jätelietteen käyttö lannoitteena maataloudessa.



Virallinen lehti nro 280 E , 03/10/2000 s. 0041 - 0042



KIRJALLINEN KYSYMYS E-2402/99 esittäjä(t): Bart Staes (Verts/ALE) neuvostolle (13. joulukuuta 1999) Aihe: Jätelietteen käyttö lannoitteena maataloudessa Eri jäsenvaltioissa, Belgian liittovaltio mukaan lukien, käytetään jätevedenpuhdistamojen lietettä lannoitteena maataloudessa. Liete on useimmiten raskasmetallien voimakkaasti saastuttamaa. Asiaa koskeva tieteellinen tutkimus (Adeline Montcharmont: Kaupunkien jätevedenpuhdistamoista peräisin olevan lietteen lannanajossa käytön terveydelliset riskit, Lyonin eläinlääketieteellinen tiedekunta, väitöskirja n:o 31, 1999) osoittaa myös, että jätelietteessä voi olla bakteereja, viruksia ja loisia. Molemmat havainnot edellyttävät asian tutkimista yksityiskohtaisemmin ja asianmukaista käsittelytapaa kaikilla hallinnon tasoilla. 1. Missä EU:n jäsenvaltioissa käytetään jätevedenpuhdistamoista peräisin olevaa lietettä lannoitteena maataloudessa? 2. Missä jäsenvaltioissa sovelletaan tällaisen lietteen lannoitteena käyttöä rajoittavia määräyksiä? 3. Mikä on neuvoston kanta sen suhteen, että jätevedenpuhdistamoista peräisin olevaa lietettä käytetään lannoitteena maataloudessa, kun otetaan huomioon, että se on raskasmetallien, bakteerien, virusten ja loisten saastuttamaa? 4. Katsooko neuvosto, että jätelietteen käyttö lannoitteena on kiellettävä, koska se on raskasmetallien, bakteerien, virusten ja loisten saastuttamaa? Mikä on syynä, jos neuvosto ei pidä tätä tarpeellisena? Vastaus (13. maaliskuuta 2000) 1. Useimmat jäsenvaltiot ovat perinteisesti käyttäneet jätelietettä maatalouslannoitteena ja maaperän parantamiskeinona yhtenä menetelmänä lietteen hävittämiseksi ja kierrättämiseksi. Neuvosto on jo puuttunut kyseiseen käyttöön, jotta voitaisiin ehkäistä sen käytön aiheuttamat haitalliset vaikutukset ympäristölle sekä ihmisten ja eläinten terveydelle. 2. Erityisesti neuvosto antoi 12 päivänä kesäkuuta 1986 direktiivin 86/278/ETY ympäristön, erityisesti maaperän, suojelusta käytettäessä puhdistamolietettä maanviljelyssä(1); tämä direktiivi sisältää säännöt jätelietteen käytöstä maataloudessa. 3. Arvoisan parlamentin jäsenen kahden ensimmäisen kysymyksen osalta neuvosto viittaa neuvoston direktiivin 86/278/ETY 12 ja 17 artiklaan, joiden mukaan komission tehtävänä on julkaista jätelietteen käyttöä koskevat tiedot jäsenvaltioiden esittämien raporttien pohjalta. 4. Hyväksyessään direktiivin 86/278/ETY neuvosto antoi samalla yleisesti luvan käyttää jätelietettä lannoitteena maataloudessa, mutta käyttö edellyttää tiukkojen sääntöjen noudattamista ja tarvittavia tarkastuksia. Ympäristön, erityisesti maaperän, suojelusta käytettäessä puhdistamolietettä maanviljelyssä 12 päivänä kesäkuuta 1986 annetussa direktiivissä 86/278/ETY säädetään jätelietteen käytöstä siten, että vältetään maaperään, kasveihin, eläimiin ja ihmisiin kohdistuvat haittavaikutukset ja edistetään samalla lietteen asianmukaista käyttöä. Siinä vahvistetaan myös raskasmetallipitoisuuksia (kadmiumia, kuparia, nikkeliä, lyijyä, sinkkiä ja elohopeaa) koskevat raja-arvot. Direktiivissä otetaan siis käyttöön tietyt rajoitukset ympäristön pilaantumisen ja taudinaiheuttajamikrobeista ihmisten ja eläinten terveydelle aiheutuvien riskien estämiseksi. 5. Neuvoston saamien tietojen mukaan komissio valmistelee tällä hetkellä kyseisen direktiivin tarkistusta, jotta se voitaisiin mukauttaa teknologiseen ja tieteelliseen kehitykseen, joka on tapahtunut direktiivin antamisen jälkeen. Heti saatuaan tarkistusehdotuksen käsiteltäväksi neuvosto tarkastelee sitä mahdollisimman pikaisesti. 6. Neuvostolla ei valitettavasti ole tarpeeksi tietoa erityiskysymyksistä, jotka koskevat jätelietteen käyttöä lannoitteena eri jäsenvaltioiden maataloudessa. (1) EYVL L 181, 4.7.1986.